Svrček, Miloš, poslanec NR SR (2022-10-18):
Ďakujem pekne za slovo, pán predsedajúci. Vážený pán minister, vážené kolegyne, kolegovia, v roku 2022 sa navrhuje špeciálna právna úprava 13. dôchodku, a to tak, aby v roku 2022 vznikol poberateľom dôchodku nárok na 13. dôchodok nielen v júli, ale aj v decembri. Súčasne sa navrhuje, aby sa v decembri 2022 suma 13. dôchodku určila tak ako doteraz podľa vzorca v zákone, čiže v závislosti od sumy už poberaného dôchodku, resp. úhrnu súm a poberaných dôchodkov, tak ako tomu bolo doteraz, a následne krátila koeficientom 0,7. V prípade dôchodkov vyplácaných z cudziny a dávky vyplácanej z cudziny, ktorá je obdobná vyrovnávaciemu príplatku sa navrhuje, aby jeho poberateľ mesačnú sumu naposledy vyplateného dôchodku a dávky oznámil najneskôr do 4. novembra 2022 príslušného orgánu spôsobom ním určeným. V nadväznosti aj na túto úpravu predkladám pozmeňujúci návrh a jedným aj z dôvodov, prečo predkladám tento návrh, je ten, že v súvislosti s prepočtom dôchodkov vyplácaných z cudziny a dávkou vyplácanou z cudziny, ktorá je obdobná vyrovnávaciemu príplatku potrebných na určenie sumy 13. dôchodku v decembri 2022, ktoré sa poberateľovi dôchodku vyplácajú v cudzej mene, sa aj v tomto pozmeňujúcom návrhu navrhuje použiť referenčný výmenný kurz určený a vyhlásený Európskou centrálnou bankou alebo Národnou bankou Slovenska. Navrhujeme aj aby 13. dôchodok bol vyplatený poberateľom dôchodkov v deň splatnosti dôchodku v decembri 2022. Pričom sa súčasne navrhuje, aby sa na 13. dôchodok, na ktorý vznikne nárok v decembri 2022, v zásade vzťahovala aj štandardná právna úprava poskytovania 13. dôchodku, ktorá je v súčasnosti platná a účinná. Teraz by som prečítal pozmeňujúci a doplňujúci návrh k návrhu zákona, ktorým sa mení zákon č. 296/2020 Z. z. o 13. dôchodku a o zmene a doplnení niektorých zákonov v znení zákona č. 171/2022, ktorý znie nasledovne: V čl. I § 13 vrátane nadpisu znie: „§ 13 Prechodné ustanovenia účinné dňom vyhlásenia (1) Nárok na 13. dôchodok v decembri 2022 má poberateľ dôchodku, ktorý má v decembri 2022 nárok na výplatu dôchodku podľa § 2. (2) Suma 13. dôchodku podľa odseku 1 sa určí ako súčin sumy 13. dôchodku podľa § 3 ods. 1 a čísla 0,7. Suma 13. dôchodku určená podľa prvej vety sa zaokrúhľuje na najbližší eurocent nahor. (3) Na účel určenia sumy 13. dôchodku podľa odseku 1 sa na prepočet dôchodku podľa § 3 ods. 3 písm. a) a dávky podľa § 3 ods. 3 písm. e), ktoré sa poberateľovi dôchodku vyplácajú v cudzej mene, použije referenčný výmenný kurz určený a vyhlásený Európskou centrálnou bankou alebo Národnou bankou Slovenska,5) ktorý je platný k 1. októbru 2022. Dôchodok a dávka prepočítané podľa prvej vety sa zaokrúhľujú na najbližší eurocent nadol. (4) 13. dôchodok podľa odseku 1 sa vyplatí poberateľovi dôchodku v deň splatnosti dôchodku podľa § 2 v decembri 2022. (5) Poberateľ dôchodku podľa § 2 je povinný na účely odseku 1 oznámiť do 4. novembra 2022 príslušnému orgánu verejnej správy spôsobom ním určeným mesačnú sumu naposledy vyplateného dôchodku podľa § 3 ods. 3 písm. a) a dávky podľa § 3 ods. 3 písm. e). (6) Na 13. dôchodok podľa odseku 1 sa § 3 ods. 3, § 4, § 5, § 6 ods. 2 a 3, § 7, § 8 a 10 vzťahujú rovnako.“ Toľko znenie doplňujúceho a pozmeňujúceho návrhu. Ďakujem pekne.